Folketing
2014-04-29

Nok er Grønland endnu ikke en anerkendt kyststat i den sammenhæng, men vores nu 4-årige forsøgsfiskeri viser med tydelighed, at vi har store interesser i makrelfiskeriet, og at vi fortsat vil fiske efter makrel. Vigtigst af alt i denne sammenhæng er det for Inuit Ataqatigiit, at vi fremtidssikrer vores historiske fiskerettigheder. I statsministerens redegørelse lægges der vægt på aftalen mellem Færøerne, Norge og EU, men Grønland nævnes ikke i den sammenhæng. Det undrer mig, og jeg vil derfor spørge statsministeren, hvad den danske regering har gjort og vil gøre for at sikre de bedste muligheder for grønlandske kvoter i de internationale makrelforhandlinger, ligesom jeg vil spørge statsministeren, hvad hun ser af udfordringer i forhold til rigsfællesskabet i denne sammenhæng. I maj måned afholder Inuit Ataqatigiit endnu en konference her på Christiansborg. Fokus er på netop samarbejde på erhvervsområdet. Jeg ser rigtig meget frem til at byde grønlandske studerende, talere og deltagere fra erhvervslivet i både Grønland, Danmark og andre lande velkommen i Landstingssalen den 9. maj.